Jann Sjursen (KRF), 2002-01-31:
Jeg vil gerne sige tak til justitsministeren og til ordførerne for de faldne bemærkninger.
Det er jo en positiv modtagelse af beslutningsforslaget, og jeg skal da gerne medgive, at det af forskellige omstændigheder er blevet lidt overhalet indenom, dels af terrorpakken og dels af regeringens nylig fremlagte lovkatalog over, hvad der skal ske resten af foråret.
Men det er jo så positivt.
Jeg tillod mig i formiddags, da vi diskuterede terrorpakken, antiterrorpakken skal man vel sige, at gøre den bemærkning, at det egentlig var lidt tragikomisk, at det nu kom op.
Når jeg synes, det er tragikomisk, er det, fordi Kristeligt Folkeparti faktisk for år tilbage, faktisk lige siden Brydensholtudvalget kom med sin betænkning i 1999, har sagt, at vi også bliver nødt til at give politiet det redskab, der hedder at kunne få udvidet adgang til teleoplysninger, ved at vi altså tilpligter internetudbydere at gemme de såkaldte logfiler.
Når jeg også synes, det er tragikomisk, er det, fordi jeg synes, at det, der jo let griber en befolkning, også den danske, griber også politikere oven på 11. september, nemlig at nu skal vi lige pludselig gøre en masse for at bekæmpe terrorisme. Vi skal selvfølgelig også gøre det i Danmark, og så går vi lige pludselig i gang med at lave lovgivning, som fører til, at internetudbydere skal gemme logfiler op til et helt år, hvor vi bare foreslår 6 måneder.
Der er ikke nogen grænser for, hvad vi vil, vel vidende at de overgreb, der bliver begået mod børn hver eneste dag i Danmark, er nok så alvorlige eller mere alvorlige end de overgreb, der i øjeblikket kan finde sted mod enkeltpersoner og mod den danske stat i form af terrorisme.
Det er det, jeg sådan set synes er meget alvorligt, hvis man skal være sådan lidt bagklog, og det tillader jeg mig at være i den her sag, fordi vi faktisk for længst har appelleret til også den tidligere regering, at man gennemførte Brydensholtudvalgets betænkningsforslag for så vidt angår bekæmpelse af børnepornografi ved netop også at gemme logfilerne.
Jeg kan så glæde mig over i dag, at det er der stort set ikke nogen, der længere har betænkeligheder ved, med en enkelt undtagelse måske, og i hvert fald er Socialdemokratiet nu også med på det, og det glæder jeg mig så over, sådan som fru Sandy Brinck har givet udtryk for det i dag.
For så vidt angår den anden del, nemlig spørgsmålet om besiddelse af børnepornografi, og hvilket børnepornografisk materiale der kan medtages under det strafbare område, er det klart, at der kommer vi selvfølgelig ind i nogle afgrænsningsproblemer, og det er også derfor, det her kun er et beslutningsforslag.
Justitsministeren kommer nu også med et lovforslag, og der vil vi selvfølgelig få lejlighed til at få diskuteret det spørgsmål mere uddybende, for det er klart, at det kan også diskuteres, hvordan det mere præcist skal være.
Der er medtaget nogle eksempler i vores bemærkninger til beslutningsforslaget, og dem kan man selvfølgelig også problematisere, som især fru Line Barfod gjorde.
Jeg synes, det er interessant, at man nu også internationalt i forhold til de forskellige FN-initiativer og specielt tillægsprotokollen og så det, jeg nævnte tidligere i debatten, nemlig Europarådets Convention on Cyber Crime, som den hedder, faktisk går videre også i måden at formulere på, hvornår besiddelse af børnepornografi skal være strafbart.
Dels medtager man nu fiktiv børnepornografi flere steder, dels taler man altså ikke bare om, at der skal have fundet et decideret misbrug sted, som altså involverer andre end barnet, men også at billeder af børn, som viser seksuelle aktiviteter, altså også en æggende fremstilling af f.eks. barnets kønsdele, som det hedder i konventionen fra Europarådet, skal medtages under det strafbare område. Så der er sket en udvikling på det område også internationalt med hensyn til, hvor alvorligt man ser på det, og selv om afgrænsningen kan diskuteres, er jeg i hvert fald glad for, at ingen her i debatten i dag om netop spørgsmålet om besiddelse af børnepornografi, og hvordan afgrænsningen skal finde sted, har taget udgangspunkt i det synspunkt, som den daværende S-R-CD-regering, var det vel, på det tidspunkt gjorde gældende, da den i folketingsåret 1994-95 fremsatte lovforslaget, der førte til en kriminalisering af børnepornografi.
I bemærkningerne til det lovforslag blev afgrænsningen til grovere børnepornografi
begrundet med, at muligheden for at skaffe børnepornografisk materiale afholdt pædofile fra at begå deres forbrydelser, og at et vist område for besiddelse havde en kriminalitetsdæmpende effekt.
Det var argumentet, da den daværende regering i folketingssamlingen 1994-95 fremsatte sit lovforslag, hvor man kriminaliserede besiddelse af børnepornografi og gjorde det strafbart.
Man syntes, det var vigtigt, at man ikke fik gjort al besiddelse af børnepornografisk materiale uanset grovheden af det kriminelt, fordi det kunne have en kriminalitetsdæmpende effekt, hvis der ligesom var en vis portion børnepornografisk materiale tilgængelig for pædofile.
Jeg vil godt sige, jeg er glad for, jeg ikke har hørt den argumentation i dag, og den tror jeg heller ikke mange ordførere ville komme godt af sted med, hvis det var den, der blev fremført, med den alvor, som alle, uanset holdninger til konkret lovgivning, heldigvis ser på børnepornografi i dag og
dermed også på det seksuelle misbrug af børn, der ligger bag fremstilling af børnepornografisk materiale.
også fra Kristeligt Folkepartis side frem til regeringens lovforslag, som måtte blive fremsat senere i denne folketingssamling.
Jeg håber meget, det har justitsministeren ikke sådan helt budt på i dag, at man så netop ikke vil lave de her mere eller mindre fiffige sondringer mellem, hvad det er for en besiddelse af børnepornografisk materiale, man skal tage med, og jeg vil da slet ikke håbe, at man vælger at bruge samme argumentation, som den tidligere regering gjorde, som jeg var inde på før, hvis man ikke vælger at tage udgangspunkt i, at alt børnepornografisk materiale skal være strafbart at besidde.
Med disse ord tak til ordførerne og også til ministeren for debatten.